НэхъыфIхэм хабжэ
ЩIэныгъэхэмкIэ Урысей академием и академик, ДэIэпыкъуэгъу псынщIэмкIэ щIэныгъэ-къэхутакIуэ институтым, Склифосовскэм и цIэр зезыхьэм, и профессор, Урысейм и нейрохирург нэхъыщхьэ Крылов Владимиррэ Москва къалэм узыншагъэр хъумэнымкIэ и департаментым и нейрохирург нэхъыщхьэ, профессор Гринь Александррэ нейрохирургиемкIэ мастер-классхэр щатащ Республикэ клиникэ сымаджэщым Лъынтхуэ узыфэхэм щеIэзэ и щIыналъэ центрым.
Крылов Владимир мастер-класс итыну мы гъэм иджы еплIанэрэ къокIуэ Налшык. Кавказ Ищхъэрэм нейрохирургиемкIэ пIалъэ къызыхэкI мыхъуну щIэныгъэ-практикэ конференцыр щрагъэкIуэкIа зэманым щегъэжьауэ абы и нэIэ щIэтщ Республикэ клиникэ сымаджэщым Лъынтхуэ узыфэхэм щеIэзэ и щIыналъэ центрым и лэжьыгъэр. Профессорым зэрыжиIэмкIэ, центрым операцэ щащI и пэшхэр Кавказ Ищхъэрэ федеральнэ щIыналъэм щыIэхэм я нэхъыфIщ.
Илъэсым ирагъэкIуэкIа лэжьыгъэхэм кърикIуахэм я гугъу щищIым, Урысейм и нейрохирург нэхъыщхьэм къыхигъэщащ хирургие и лъэныкъуэкIэ ирагъэкIуэкI Iуэхухэм тIукIэ зэрыхэхъуар. «Нэгъабэ пщэм, щхьэм екIуалIэ лъынтхуэхэм епха узыфэхэр зиIэ сымаджэхэр операцэ ящIыртэкъым, — къыхигъэщащ абы. — Мы гъэм апхуэдэ операцэу 100-м нэблагъэ ирагъэкIуэкIащ. ТIукIэ нэхъыбэ хъуащ щхьэ куцIым лъы зрикIуэу иIэ лъынтхуэм трищIэ шыкъырым епхауэ ящI операцэхэр. Мыхьэнэшхуэ иIэщ ахэр щащIкIэ микрохирургием и мызакъуэу, эндоваскулярнэ Iэмалхэри къызэрагъэсэбэпым. Дэ ди мурадщ ди зэдэлэжьэныгъэм хирургием и нэгъуэщI унэтIыныгъэхэмкIи зедгъэужьыну икIи дыхьэзырщ Къэбэрдей-Балъкъэрым и IэщIагъэлIхэм я зэфIэкIым хэдгъэхъуэну».
НейрохирургиемкIэ мастер-классым кърихьэлIащ Кавказ Ищхъэрэ федеральнэ щIыналъэм и республикэхэм я хирургхэр. А махуэм операцэ хьэлъэу плIы ирагъэкIуэкIащ.
КъБР-м и Правительствэм и УнафэщIым и къуэдзэ — узыншагъэр хъумэнымкIэ министр Шэт Ирмэ нейрохирургиемкIэ урысей IэщIагъэлI пажэхэм фIыщIэ яхуищIащ республикэм узыншагъэр хъумэнымкIэ и IэнатIэм зэрызыщIагъэкъуам, Лъынтхуэ узыфэхэм щеIэзэ центрым и зыужьыныгъэм я гуащIэ зэрыхалъхьэм папщIэ. Министрым къыхигъэщащ медицинэ Iуэхутхьэбзэхэм я фIагъым адэкIи хагъэхъуэныр, Склифосовскэм и цIэр зезыхьэ щIэныгъэ-къэхутакIуэ институтым хуаIэ пыщIэныгъэр нэхъри щIагъэбыдэныр Республикэ клиникэ сымаджэщым зыхуигъэувыжа къалэн нэхъыщхьэхэм зэращыщыр.
КъБР-м Узыншагъэр хъумэнымкIэ и министерствэм и пресс-IуэхущIапIэ.
